钦定古今图书集成/明伦汇编/官常典/第728卷 > 吴楚材〈子应登〉
## 钦定古今图书集成/明伦汇编/官常典/第728卷 > 吴楚材〈子应登〉

按《宋史忠义传》：“楚材，名炎，以字行，建昌南城人。德祐
元年，建昌降。明年春，楚材还其乡，领村纠集民兵。时
江西制置使黄万石走邵武，遂繇邵武守𥟖靖德请
于万石，乞济师。万石不许，而授楚材迪功郎、权制置
使计议官以安之，且戒勿兴兵，楚材不听。二月己亥，
自领村率众晨炊蓐食，将攻城，钲鼓震动。甫至近郊”
之龟湖，北兵三道蹴之，夺其长梯铁钩，因进攻领村，
拒以木栅，不得入。事闻，益王元帅府承制，迁楚材宣
议郎、带行大社令、知建昌军，俾聚军图再举。万石匿
其命。楚材既失利，且乏援，大元兵诱降，其众多解去。
楚材走光泽，为人所执，及其子应登以献。郡遣录事
娄南良讯之曰：“汝何为错举？”楚材抗声曰：“不错！不错！
如府录所为，乃大错耳。府录受宋官爵，今乃为敌用
事，还思身上绿袍，自何而得？吾一鄙儒，特为忠义所
激，为国出力，事虽不成，正不错也。”南良愧而语塞。及
吴浚为江西制置招讨使，斩楚材父子，传首诸邑。益
王立于福州，闻而哀之，赠官朝奉郎，即邵武境上立
庙，赐名忠勇。